Бертолт Брехт
Люлчина песен

Превод от немски: Невена Стефанова, —

chitanka.info

Не малка битка бе за мене,

догде реших за теб въпроса —

че храброст бе да те зачена

и дързост бе да те износя.

Тъй Молтке, Блюхер — храбреците —

не биха победили, чедо,

тук, дето само с пелените

да се сдобиеш, е победа.

Победа — млякото и хляба,

победа — стоплената стая…

Догдето ти пораснеш, трябва

за всичко да воювам, зная.

Защото къшей хляб изтръгнат,

да правим стачка означава,

в бой с генералите да тръгна,

със танкове да се сражавам.

Ала успея ли сред боя

голям да те отгледам, чедо,

ще станеш ти човек достоен,

борец за крайната победа…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.